标题：平露堂集
平露堂集
《平露堂集》，诗集。明代著名作家陈子龙著。陈子龙《年谱·崇祯九年丙子（1636）》自记：“春，读书南园，时与宋辕文相倡和……是岁有《平露堂集》。”
《江南通志》：“宋征舆，字辕文，华亭人。顺治丁亥进士，以文章风雅著称。少与陈子龙、李雯选订明诗，学者宗之。”《华亭县志》：“平露堂，陈忠裕子龙宅，在普照寺西。”
宋征舆《〈平露堂集〉序》云：“（子龙）裒乙亥、丙子两年所撰，著为《平露堂集》。刻成，命予序之”，誉子龙诗文“兼诸家之长”，“足冠冕一代”（见《全集》卷首）。
《平露堂集》原刻本今已不存，但其诗见于王昶所辑《陈忠裕公全集》诗集部分。计有古乐府《茱萸女》等41题，114首；五言古诗《早春行》等16题，33首；七言古诗《早春初晴》等17题，18首；五言律诗《春日酬舒章言怀之作》等27题，47首；七言律诗《乙亥元日》等36题，57首；五言排律《寄罗湘中少伯》4题，4首。共计141题，303首。
《平露堂集》七律57首（全）
乙亥元日   【27岁】
新年节物照瑶觞，密雨千门花影凉。
侍女绣屏添翠柏，儿童驰道湿垂杨。
欲依北极浮云断，分得东风芳草长。
独忆帝城前岁事，五侯宝马出明光。
人日   【27岁】
魔日高楼射粉红，清光先动紫兰丛。
春心历乱莺闺事，芳树玲珑蝶梦中。
千缕彩人传戴胜，双花金叶上屏风。
大明宫里多宣赐，肠断残枝未肯逢。
登台野眺   【27岁】
与客常称济世才，艳阳天地此登台。
蘼芜平野青骢出，杨柳春城紫燕来。
斜日更迟江路塞，夕烟不断海云开。
可怜淮右征兵急，薄暮时闻鼓角哀。
送周勒卣游南雍   【27岁】
忆君策马古丹阳，淡柳疏风入大航。
公瑾曲高多见误，伯仁酒态莫须狂。
龙旗圣主方求士，虎幄诸生尽拜郎。（自注：时有选举太学之旨。）
知尔澄清应有志，可无奇计奏明光。
送徐暗公游南雍   【27岁】
旧京风物昔年同，五月澄波画舫中。
汉代清流归太学，徐家宫体擅江东。
西陵烽火连云暗，北府旌旗刺眼红。
君去岂应耽绛帐，论兵早已动诸公。（自注：时有盗警，江上列戍。）
五日 二首   【27岁】
一
繁香杂彩未曾收，五月清晖碧玉楼。
丽树浓阴宜斗草，疏帘宿雨戏藏钩。
王孙条达萦金缕，小妾轻罗染石榴。
自有新妆添不得，可无双燕在钗头。
二
画槛芙蓉一夜生，吴城雨过百花明。
兰香珠幌通人远，麝粉金盘入手成。
清暑殿颁纨扇丽，避风台试绛绡轻。
遥传烟火回中急，更赐灵符号辟兵。
得扶曦湘中书地虽有山川之美而凋弊难治也   【27岁】
楚南尺素夏云边，知尔专城愁不眠。
百雉青枫湖外县，三湘碧草雨中天。
桂林虎节时迎马（自注：粤西贵官，多经邑中），橘浦蜂旗每系船。
卑湿旧归才子地，看君舞袖更周旋。
梦与杨伯祥同舟语时事，时伯祥使蜀方归   【27岁】
何时旌旗更东游？予梦同乘青翰舟。
共叹黄巾殊未息，似携红锦坐相投。
子云词赋夸巴蜀，逸少山川问益州。
颇忆筹边楼上语，剑南栈北尽堪愁。
初秋出城南吊迩机之丧，随游陆氏园亭，春初予辈读书处也，感赋二律   【27岁】
【考证】《松江府志》：薛靖字迩机，华亭人。崇祯六年举人
一
城南云物自成秋，我赋《招魂》忆旧游。
犹共杯铛前夜梦，独当风雨异时愁。
殷红阶草仍相见，零落遣文竟不收。
便是三春行乐地，那能含涕向西州。
二
南陌鸣蝉日昼昏，春时池馆不堪论。
悲嵇乍听邻人笛，悼惠重过傲吏园。
未萎芙蓉相秀发，将归燕子自飞翻。
可怜独有伤秋泪，花鸟无知一断魂。（自注：《水经》称庄周悼惠施而隐于漆园。）
赠张太羹使君   【27岁】
蹁跹神宰绿槐前，报绩方当五凤年。
我邑赋为吴楚剧，君家政著赤畿先。
赐缣荣典归循吏，罗舄风流在列仙。
他日东封征上瑞，茸城驯雉草芊芊。
初秋   八首   【27岁】
一
池台独倚北风轻，水国苍茫浸碧城。
菱芡自依秋露冷，梧楸不动夜云明。
南皮旧侣鸾龙散，东序何人琬琰清?
莫忆长安裘马地，常令湖海足生平。
二
万里清光迥不收，层霄极望此登楼。
鱼龙水壮金河夜，鳷鹊风高银汉秋。
云落严城星耿耿，月沉荒塞海悠悠。
应怜天外三山近，虚拟乘槎事远游。
三
前岁重游铜马门，翻然策蹇宿荒村。
关河浩荡书生拙，宫殿迢遥上帝尊。
旷野枫林消白日，沧江草阁卧黄昏。
三秋魑魅窥人笑，回首京华欲断魂。
四
东河亦是旧神京，不数南朝王气明。
地倚蛟龙通贝阙，天分牛斗作金城。
江湖葭荻当秋盛，楚蜀墙帆向晚行。
最喜清虚夸鉴里，无烦千里寄蒪羹。
五
诸将纷纷尽佩刀，三秦消息梦魂劳。
泾原画角秋风散，上郡■头夜色高。
北极朝廷飞虎节，西征幕府驻龙韬。
嗟予憔悴浮沧海，翘首关山泣战袍。
六
天南碛北共秋河，万里长风动素波。
绿芷烟江箫鼓会，白榆星塞甲兵多。
当烦大计推安攘，坐惜浮名倚啸歌。
欲问故人新奉使，朔云边月近如何?（自注：时吴来之使山右初归。）
七
清秋泛泛暮云开，惆怅烟波去不回。
绕树虹霓临水出，隔江风雨傍人来。
虎头寂寞麒麟阁，豹尾虚无鸾凤台。
咫尺已违金马地，空怜曼倩有仙才。
八
托迹蓬篙有岁年，平皋小筑晚凉天。
不逢公瑾能分宅，且学思光漫引船。
莲子微凤香月上，葡萄垂露冷秋前。
茂陵留滞非人意，可著《凌云》第几篇？
送蒋抑之年丈之官道州   【27岁】
明河宛转正秋期，南去零陵五马迟。
地接蛮江百草秀，天分瘴岭九峰疑。
画船夜渡湘妃浦，露冕春游虞帝祠。
最是循良羞献纳，侏儒满野乐清时。
八月大风雨中游柳塔连夕，同游者宋子建、尚木、陆子玄、张子慧   四首   【27岁】
一
大泽秋阴万顷愁，美人遥夜伫中洲。
地分息壤波犹横，天入重湖雨不收。
舟绕鱼龙朝渡水，树盘乌鹊晚登楼。
可怜千里风烟路，独立苍茫在上头。
二
层湖黯淡路漫漫，孤屿登临怯羽翰。
晓雾东连沧海白，霜枫西接洞庭丹。
梦随风雨银河近，人在烟波玉佩寒。
欲拟《招魂》秋草外，夜深犹自倚阑干。
三
秋云落木水粼粼，昔日风流不可论。
此地销沉秦赤县，他山婉娈晋词人。
草连枉渚樯帆集，雨隔寒江殿阁新。
恨望五湖通一道，生平少伯最嶙峋。
四
独上层霄极紫庭，空蒙天外出云屏。
一群秋雁几时尽，数点海山何处青?
珠树有风通弱水，芙蓉细雨失湘灵。
虚疑芳草人无限，夜半扬舲问杳冥。
八月十五夜   二首   【27岁】
一
明雯凉动桂悠悠，迢递星河万里秋。
素魄有人常不见，碧虚无路迥含愁。
九天鸾鹤声何近，五夜楼台影自浮。
犹说紫微宫女事，焚香时待月西流。
二
微风摇曳拂金河，斗迥天高出素娥。
万井鸳鸯秋露冷，三江蚌蛤夜潮多。
云能入梦婵娟子，月解伤人宛转歌。
应有桓伊吹玉笛，倚栏人静奈愁何？
读武纪 二首   【27岁】
一
山岳嵯峨倚汉京，武皇别苑下霓旌。
明珠南至逾炎海，天马西来闭宛城。
穆满沙虫传骏足，轩辕虎豹有军管。
渭桥撞鼓何年事？遣恨单于未解兵。
二
汉家宫殿启朱扉，夜醮香风勤翠闱。
铜雀一鸣云阙晓，飞帘百丈曙光微。
座分灵驷颁琼笈，坛照明星弄羽衣。
不识刘郎原自贵，偏思携手拜真妃。
九日泊吴阊   【27岁】
画阁长堤暮水平，寒云初卷阖闾城。
楚天秋后花犹润，吴苑人归月正明。
雁度西楼金管歇，霜飞南国玉衣轻。
谁怜孤客多惆怅，耿耿千门永夜情。
薄暮舟发武邱，是日以淮警，中丞发师北行   【27岁】
横塘此路转孤舟，十里松杉接武丘。
愁客卷帘随暮雨，美人采菊荐寒流。
樯帆气壮关河夜，鼓角声衔江海秋。
闻道元戎初为镇，可能寄语问神洲。
献留都范大司马 二首   【27岁】
一
尚书高镇石城秋，画戟琱戈耿不收。
旧制上公班太尉，本留东洛领诸侯。
刀环人映麒麟阁，组练江摇鳷鹊楼。
征虏亭边思谢傅，已教前部向中州。
二
青袍白马尚纵横，淮甸风烟接凤城。
此日夷吾在江左，无烦高密向西京。
鼋鼍不照蛟宫静，龙虎常浮帝座明。
身是刘公门下客，可能分给羽林兵。
赠留都钱大鹤职方   二首   【27岁】
一
登坛颀皙好辉光，顾盼中枢出尚方。
自是惯摇白羽扇，何须赌摘紫罗囊。
南朝词客皆能将，汉代通侯本拜郎。
不数潢池轻一扫，象胥历历指氐羌。
二
挥指珊瑚十万师，青纶白袷影参差。
龙韬夜月游淮水，天马秋风饮苑池。
帐后唱歌张静婉，楼前置酒庾元规。
知君先世丹书在，我欲相从舞绣旗。（自注：钱为武肃王裔。）
登长干浮屠   二首   【27岁】
一
阿育灵标迥翠浮，中天缥缈瞰神州。
疑通瑶阙三千界，下俯金门十二楼。
文帝祠坛丹鹤夜，孝陵云树玉龟秋。
雄图万禩垂丰镐，指点危栏动客愁。
二
帝城台殿郁葱葱，极上层霄顾盼雄。
山压衡庐帘外雨，江分吴楚槛前风。
平冈百转浮天阙，锦树千章绕汉宫。
紫盖一飞奔北向，金轮还在五云中。
出留都下马游顾司寇华玉墓，顾能识江陵公于童子时异人也   【27岁】
惆怅都亭系马情，寻碑秋草暮云横。
风前鼯鼠松杉静，月下麒麟剑佩鸣。
昭代爽鸠文笔重，何年白鹤羽毛轻？
于今若有张童子，空向西州问九京。
丙子元日   【28岁】
今旦春风转玉琴，江东花发晓寒侵。
密云隐现金轮静，积雪苍茫瑶海阴。
垒壁诸军银甲冷，文昌元会火城深。
不知谁任三微事，草野空悬捧日心。
人日   【28岁】
清晖窈窕早春还，愁客新年半掩关。
东帝条风吹柳外，西王遗像出人间。
芳园步障花前卷，画阁金屏镜里闲。
碧树最高堪恨望，骖驔红袖自相攀。
元夕   二首   【28岁】
一
少年此夕不知愁，竞逐香车彻晓游。
火树九枝通紫陌，玉箫一夜满朱楼。
锦屏扑粉芙蓉暖，绣户邀人鹦鹉留。
今日春风传战斗，横江明月照扬州。（自注：时以江上寇警，禁灯火。）
二
长安灯市有烟霞，帝里春前御柳斜。
万骑红尘过北阙，千门碧月锁东华。
已开芍药留歌管，旋看珊瑚入内家。（自注：是日，多早花，集百货也。）
惆怅江城兵甲外，鳌山百丈暮云遮。
赠张运使泰岩年丈   【28岁】
新领均轮出上方，威名落落旧张网。
弹文建业推骢马，乐府昆明表《白狼》。（自注：张旧在南台，治郡滇中有功。）
万竃虎形烟炥郁，千帆鹢首雪苍茫。
莫愁转饷军兴急，指点东南擅海王。
送勒卣省试之金陵   【28岁】
怜君才调似临邛，献赋何年动九重? 
几夕更尝京口酒，侵晨复听景阳钟。
棘堂姓氏人争问，蓉府风流客正逢。
寄语良工夸相马，可知今日有真龙。
寿包山许伯赞母夫人   【28岁】
神峰缥缈太湖烟，疑在层城玉女前。
谈座已惊陶士行，仙宗应降许思玄。
芙蓉十丈华山井，橘柚千头梦泽天。
有客自能夸邺下，云间先寄五游篇。
送陈鹤朋应试武林   【28岁】
晚驿凉云此壮游，钱塘曾作帝王州。
吴宫绣岭旌旗歇，禹庙清江风雨秋。
西郢《阳春》骄《渌水》，大秦明月照瀛洲。
知君抵掌东南事，横海楼船耿未收。
送张子美省试金陵   【28岁】
六月江风西上时，秣陵秋色动相思。
丽华阁外芙蓉露，慧晓门前杨柳丝。
才调新题鳷鹊观，家声旧满凤凰池。
不须更插雕翎箭，落月河阳射大旗。（自注：子美精射，而今秋未用。）
送陆文孙省试金陵时当七夕   【28岁】
君去明河黯澹天，芳洲千里叶田田。
仙人观阁清江上，织女云霞画槛前。
文笔已铭玄武阙，功名远继赤乌年。
太平此日无言事，《新语》应成第几篇？
得李舒章宋辕文秣陵书有忧时之语   【28岁】
有客南朝寄锦鳞，楚江微雨动青苹。
惟应《风赋》推才子，何意龙门是党人。
滦水■云秋晻霭，蒋山王气日嶙峋。
知予矫首能长叹，数卷韬戎共隐沦。
书丙子秋事 四首   【28岁】
一
燕关迢递朔云端，■■连乓度不难。
夜月千烽通碣石，秋风万马饮桑干。（自注：即卢沟。）
时平诸将皆乘障，事起君王更筑坛。
谁逐郅支青海上？汉家得计款■韩。
二
诸帝遗弓云树前，太行兵气总苍然。
翠微旗暗■头色，碧瓦烽高箕尾天。
玳瑁秋陈伤玉座，（自注：汉酎金上陵，或以玳瑁代。）虬龙晓漏静神弦。
祠官流涕松风路，回首长陵出塞年。
三
凤城云闭蓟门秋，■马南驱抵曰沟。
八陉熊罴开上谷，九河凫雁隔瀛州。
诸侯鼙鼓连营垒，列郡风烟接戍楼。
莫倚征兵穷海内，三秦寇盗耿难收。
四
蹛林秋祭正纵横，■■翻然睨汉京。
自是贾生谋不用，非关江统论先成。
劲兵尽发卢龙骑，最胜惟夸涿鹿城。
异日可无哀痛诏，恐防恩泽满承明。
元日日有食之   【29岁】
三朝掩朔未宜逢，赖有微云翳满空。
却会可争荀彧坐，抗章谁见鲍宣风。
朱绳自直青坛上，白兽仍开紫殿中。
寄语麒麟莫相斗，省躬玉几未还宫。
寿嘉兴令新安罗然明母夫人   【29岁】
使君冲朗过袁刘，寿母轻轩览胜游。
不税甘{鱼差}供远饷，常栽灵果侍掩留。
帝贻紫帔龙章丽，家近丹沙凤吹流。
令子今年应报政，嘉禾先上玉山头。
早朝   【29岁】
殿阁春云晓日凉，羽林排仗入明光。
千门钟鼓开班剑，九级旌旗绕御香。
武帐衮龙垂北极，文衣吹凤引南厢。
分忧圣世多皋禹，端拱无劳问未央。
韦园海棠   【29岁】
名花帝里殢相思，为尔轻盈不自持。
艳质已迷红雾暖，繁枝弗动绛云迟。
琼池浴罢凝香后，金屋春深倚醉时。
难以丰柔矜夜态，好将玉体问昭仪。
《平露堂集》七言古诗18首（全）
早春初睛     【27岁】
今朝春态剧可怜，轻云窈窕来风前。绣阁梅花坠绿玉，牙床枕角开红绵。
宿雨犹含兰叶紫，已多陌上繁华子。可能齐出凤楼人，同时走马莺声里。
茂陵才人独焚香，鲑笺丽锦成文章。空有蛾眉闭深院，不若盈盈娇路旁。
阳春歌（和舒章）    【27岁】
东风习习垂杨里，芳草如云吹不起。双鬟拾翠斗红妆，群鸟衔花过绿水。
日照青楼午梦长，凤钗自落黄金床。桃枝柳枝入明镜，临窗极望心茫茫。
陌头年少多惆怅，遥见妆楼一相向。苑墙寂寞乳鸠啼，帘外春光空万状。
【附录 李雯（舒章）《阳春歌》】
阳春晓雾花间湿，踏青女儿盼行客。陌上牵花风欲轻，袖里藏钩人不识。
萍带初舒鱼戏通，柳丝乍卷莺窥急。高屏孔雀对床间，短架蔷薇映身立。
试看香罗紫袖宽，金槽琵琶语夜阑。落花满砌柔无力，春风何处不相关。
樱桃篇    【27岁】
美人晓帐开红霞，山楼阁道春风斜。绿水初摇杨柳叶，石屏时拂樱桃花。
淡滟笼烟寒白日，柔条丛蕚相交加。
有时飞入玉窗里，春梦方长人不起。芳草闲庭蝶正黄，琼甃小院兰犹紫。
茫茫珠露翦轻红，装成自掷湘文水。棠梨宫中日暖时，龙旗凤辇纷流离。
低枝隐映入纤手，时亲蝉鬓无人知。赪玉盘承红靺鞨，翔麟飞鞚行参差。
即今寂寞香云度，堕粉摇英春草路。丽魄应悲夜雨天，幽人愁倚东风树。
珊瑚磊落几时多，恐有流莺含已暮。
春日风雨浃旬    【27岁】
城南十日雨，阶下生青苔。梅花泾如雾，东风吹不开。
落红满江曲，蒿蓝春水绿。黄莺醒尚啼，白鹭飞还浴。
幽雨沉沉丽景残，浮云入坐罗衣寒。翠竹迷离日欲暮，孤亭黯霭恁栏干。
芳草风流寒食路，无限青骢杨柳树。遥望海棠红满枝，可怜难向前溪渡。
观杨龙友射歌    【27岁】
平原杲杲日正中，微风昼动旌旗红。良家少年好身手，一一欲堕双飞鸿。
杨侯起弯三石弓，周旋闲雅神融融。徐抽夏服已不见，九枝中处皆相同。
电扫星流轻一掷，看罢千人皆辟易。侯也今为儒者师，生平自许文章伯。
长枪大箭古来有，羞与诸生弄文籍。秘枕无人阅素书，绛帐有时留剑客。
自言本系出黔阳，少小飞腾势莫当。锦衣绣带紫骝马，左驰右射开苍茫。
蛮家女儿笑不止，夜郎酋长惊如狂。皆言三十佩侯印，天南掌大难翱翔。
自此纵横十除馀，渐向中原交吾辈。年年献策不见收，击回欲击珊瑚碎。
慷慨聊从侠少游，滑稽戏作师儒态。时从小队出城南，悲歌不禁雄心在。
邺西弓马事已非，蓝田射猎今应再。君家儿郎亦太奇，终军贾谊能同时。
大儿矫捷不可羁，手持繁弱东西驰。小儿神貌殊可喜，开弓跃马来迟迟。
海内风尘今若此，英雄叹息徒相视。可怜儿戏棘门军，忍使神州尽蛇豕。
安得借君大羽箭，北捞王庭南越嶲。楼船将军安足比，功名又在君家矣。
伟南筑居远郊，鲜入城市，近闻其事释氏甚谨，作诗问之   【27岁】
顾生奕奕神如玉，忽然筑室清江曲。床头经卷锦带红，门外渔舟芳草绿。
夏云纵横白日闲，恣心缓步何时还？岂是幼安默辽海，不然光禄栖东山。
自从沈冥耽幽趣，城中故人隔烟雾。室迩空嗟正渺然，惆怅尘容几回顾。
更闻理外事无心，披襟解带相追寻。玄言不数卫叔宝，讲议时夸支道林。
比来万事皆不有，何故赋诗满人口？室中未免周颙妻，座上曾无阮家酒。
昔时有意怀苍生，高言慷慨谈澄清。我求千户不可得，羡君大志何峥嵘。
苑马行 （安定二苑马为贼所掠也。）    【27岁】
君不见陇山南望朝那地，牧苑连绵二十四。大泽香泉浅更流，平坡丰草寒犹翠。
使者常因索骏来，番人几岁龙驹至。漫说如云天廏同，锦带青丝三万骑。
常闻汉将欲■■，悲鸣飒飒风云际。自贼之反繇三秦，泾原渭比多烟尘。
潼关楚塞日摇荡，飘然西至如无人。突入同川长乐监，纷纷坐夺真麒麟。
圉人牧师不敢动，飞腾倏忽稳称身。龙种东来应辟易，误逐豺狼轻一掷。
印毛尚带官马字，矫首犹思惠养泽。征西幕府旗暗天，六监骅骝顾相惜。
何时乘夜走官军？明年春草咸阳陌。
立秋后一日题采莲图    【27岁】
渌水芙蓉塘，青丝木兰楫。谁人解荡舟，湘妃与江妾。
夜来秋气澄天河，越溪新添三尺波。倒泄生绡倾不足，碧空宛转双青娥。
今朝轻风拂未动，昨宵已似闻清歌。
杂港繁花日初吐，红裳蒙蒙隔雾雨。桡边属玉不肯飞，翠翘时落横塘浦。
图中美人剧可怜，年年玉貎莲花鲜。花残女伴各散去，有时独立秋风前。
何得铅粉一朝尽，空光白露寒蝉娟。
我家五湖东百里，红霞满江吹不起。素舸云中月坠时，江渚香风出兰芷。
借问莫愁能共载，可便移家入画里。
秋夜    【27岁】
秋云偃蹇明双扉，城头击柝风吹衣。倚袖顾影灯欲灭，四隅切切阴虫微。
碧梧当黄不相待，风禽高唳横天归。云端月明向人堕，娟娟玉露凝清晖。
阶前细草泣幽丽，落英霜叶相因依。青娥迢遥隔河汉，孤鸿为尔东南飞。
代州行    【27岁】
云中飞将久不作，代州岁岁■尘■。去年■兵骄未归，渔阳突骑何萧索。
今年雁门箭满眼，更守三关备京洛。汉军大呼斩一级，捷书夜奏麒麟阁。
金甖酒多不肯饮，上上红颜飞绰绰。
吾闻■■兵，西接白龙堆，此行欲窥汉强弱，先分别部从中来。
小队已令饱飏去，■庭绝漠何人哉!
不知英雄在草泽，时危往往成奇才。安得一见卫与霍，携手同上■■台。
乙亥除夕    【28岁】
忆昔儿童问除夕，百子屏风坐相索。西邻羯鼓正参差，小苑梅花强攀摘。
华年一去不可留，依旧春风过东陌。每作寻常一布衣，坐看衰乱无长策。
今年惆怅倍莫当，俯仰萧条心内伤。亲交赋怆陆内史，知己人无虞仲翔。
桃根渺渺江波隔，金瓠茫茫原草长。
人生忘情苦不早，羲皇以来迹如扫。惟有旗常照千载，不尔文章亦难老。
峥嵘盛年能几时，努力荣名以为宝。不见古人吐握忙，今人日月何草草。
寒食行    【28岁】
江城桃李月，春风花乱飞。空蒙度寒食，红翠展芳菲。
郊原漠漠涵平绿，柳云如梦金塘曲。远林宿雨压棠梨，水底明霞浮属玉。
开帘悄望愁不眠，流莺已落朱栏前。天际青葱障白日，迷离偃蹇摇苍烟。
此时美人横绣阁，幽怨鸣筝看花药。碧玉新妆倦复松，丹珠小帐香逾薄。
秋千弱影斗垂杨，轻颸飘荡吹红裳。墙外紫骝骄不去，回头拾得金凤凰。
寿李若鹤年丈，舒章尊人也    【28岁】
玄元皇帝乘云还，仙根散漫留人间。太原真人已寂寞，陇西才子犹追攀。
几叶公为庙廊器，登朝十载不得意。万言伏阙难公卿，一语论兵忤骠骑。
贵人矜大难与谋，公亦归卧横云秋。凿泉小壑通蛟馆，筑室层岩问玉楼。
春风摇荡烟霞路，轻衫画舫无朝暮。卢女能弹《偕隐歌》，客儿自写《山居赋》。
即今五月岳降期，芙蓉菖歜花发池。已图戴胜屏六曲，复见凤凰蜡九枝。
令子结交满东海，意气纵横擅文采。坐中有客如邹枚，年年与尔铭畏垒。
送李舒章省试之金陵    【28岁】
陇西李生气莫当，心雄志大神扬扬。数年屏居谷水上，三十始登京尹堂。
忆昔乡里八九人，同时恣意成文章。海内声名忝陈李，伊予弱翮难雁行。
叹君深沈庙廊器，霜锷辉辉未尝试。风劲高鶱识隼雕，时危下坂须良骥。
男儿何必早致身，正复难忘天下事。天子常思度外人，公卿最厌澄清志。
送君西上心悄然，旧京云树秋风前。淮壖烟露白荒草，鄂渚旌旗红照天。
古来往往徒步士，一朝得策称高贤。不须置酒新亭座，惆怅中原烽火边。
送宋辕文应试金陵    【28岁】
月明素舸微风起，香草江云一千里。花簟连心卧楚烟，轻罗半臂凉秋水。
少年才子正芳菲，凤胶麟角世应希。幼敏能夸刘孝绰，诗篇不减谢玄晖。
君行几日秦淮渡，画舫盈盈杂烟雨。玉树常沈废井前，朱楼更起寒塘路。
操笔飞英纵所如，六季文章体更疏。已成希逸《东封颂》，复上元长北伐书。
长干女儿思一见，竞写新诗自矜眩。莫听清溪《宛转歌》，夺君手中白团扇。
丙子九日雨中同客燕集邻汝楼   二首    【28岁】
一
雨冥冥，云浮浮，青枫黄梧相对愁。胡雁南飞日以急，落木千里伤哉秋。
众芳满眼不忍醉，萧条日月徒离忧。古来异人亦公等，昔何智勇今无谋。
方见燕雀笑黄鹄，安能乘风凌九州。深山大泽有神物，金堂玉阙皆庸流。
饮君酒，登君楼。十年所遇多故物，岁云暮矣安所求。
坐中有客善长叹，与尔击筑弹蒯缑，赠尔明月双吴钩。
二
去年九日等胥台，澄江组练云徘徊。皖城烽火夜不息，艅艎万艘从东来。
今年九日醉乡里，菊蕊茱房满堂是。传闻■骑尚云屯，官军自断瀛洲水。
回首桥山清路尘，画戟罘罳射■矢。呜呼祸乱谁所为，此曹饱食安能知！
欲往从之阻云雾，可怜寂寞英雄姿。空馀一身常矫矫，何日风尘济时了？
置酒当令飨万人，登高应见中原小。桓家博徒非吾事，龙山宾客古来少。
计偕之役，尚木先行，歌以送之    【28岁】
孟冬十月天高凉，黄云动地山苍苍。离哉鸿雁满川泽，送君先驱游帝乡。
帝乡宫殿三十六，中有双阙金凤凰。圣人垂衣想廉李，公卿绶带歌虞唐。
今年■■射汉月，■■饮马长城窟。桑干洪波吹血腥，太行山前多白骨。
辽西健儿相顾盼，手弯雕弧嘿不发。自古时危须异人，千官饱饭何时歇？
叹君冲炼智有馀，心雄意广神舒徐。小年纵横任裘马，长来折节耽诗书。
即今共推管乐辈，有时相看还嘻嘘。人生有才应自秘，忍视王路常崎岖。
劝君揽辔长安道，华阳之馆空文藻。无论射策开金门，但得乘时写怀抱。
海东■■不足摧，山南群盗岂难扫？我亦追随来玉京，把酒燕市人峥嵘。
海内豪贤若胶漆，长驱远驾千里行。澄清天下属吾等，君当请剑予请缨。
《平露堂集》五言律诗47首（全）
春日酬舒章言怀之作 二首    【28岁】
一
积雨迷时令，不知春已深。君怀当绮艳，吾意怯登临。
自短风云气，犹怜花草心。何堪看淑景，辛苦独鸣琴。
二
念尔峥嵘志，非时且独居。侠游思季布，慢世愧相如。
夜雨青芜长，春风黄鸟初。锦帆应共载，湖海日清虚。
今年梅花为积雨所困，遇悫人馆中。见其娟然哀丽，戏言欲以石甃其下如曲水之制，酌其香雨，斯亦事之可怀者，赋以记之    【28岁】
夜夜思春至，当时已弃捐。无从留艳质，有计酌寒泉。
锦石支文砌，温池想翠钿。华清愁绝地，行雨出神仙。
群盗    【28岁】
闻道西师至，秦洲夜解围。黄巾诛更炽，白羽厌还非。
商洛多幽谷，潼关锁翠微。中原诸将在，急为著戎衣。
读倪鸿宝先生制虚八策疏有感    【28岁】
又传刘子政，奏记出精诚。《孤愤》因群辈，昌言赖圣明。
拔山真可恨，填海有馀情。何日无枭獍，天池引凤鸣。
春初集张子美馆中    【28岁】
晴晖摇不定，春影暮珊珊。大树巢雕鹘，幽庭发蕙兰。
长廊调马速，步障试灯寒。容易愁心动，看人独倚阑。
送杨扶曦之湘阴令   二首    【28岁】
一
君当春草去，几日到长沙。雁影冲寒火，猿啼落暮花。
孤城湘水濶，画舫洞庭斜。为政风流地，天南不忆家。
二
日照黄陵庙，春生青草湖。回风神女秀，大泽岳云孤。
贾谊文悲壮，罗含记有无。知君忧国念，万里望天都。
酬万年少   二首    【28岁】
一
音问何时发，方春恨不胜。花明千里道，月照九微灯。
衰乱谁当念，风流敢自矜。还应谋大隐。荆棘满青蝇。
二
海内方多难，殷忧动草莱。奔流晕盗近，疏凿大河开。（自注：时盗向商、洛，开徐、邳黄河。）
落日云龙气，春风戏马台。知君高卧稳，心念出奇才。
南园即事 二首    【28岁】
一
春槛微寒动，垂杨摇暮天。鸠啼双阁晚，客散百花前。
葭荻乘新涨，帘栊忆旧年。不愁风景去，方盛已凄然。
二
二月溪桥上，芳心折柳过。春深豆蔻小，风入杏花多。
铃阁高犹闭，金塘暖未波。百劳飞欲尽，惆怅不成歌。
花朝溪上新雨    【28岁】
池台伤令节，凭槛拾珍珠。密雨含花重，明云出树孤。
沙平浮属玉，溪暖发菖蒲。旧恨春风里，飘零又载途。
归家月中题庭前绛桃    【28岁】
怜尔纤秾意，年年伴寂寥。不知人掩户，惟见月当宵。
绛树歌犹怨，红珠照未消。应愁芳岁晚，风露莫飘飖。
诸将五首    【27-28岁】
一
群盗七年剧，神州不可论。又闻方入楚，复道已归秦。
污染黎民泣，骄矜将帅嗔。何时严纪律？天地息风尘。
二
明主忧时急，曾闻上将才。尚方星剑动，敕使虎旗来。
庄贾诛犹晚，扬干法未裁。貂蝉诸帅满，何计画云台？
三
王气开淮右，峥嵘有岁年。熊罴谁不守，狠彗忽相缠。
哀痛传新诏，逍遥恨曩篇。何人慰明主？飞捷到天边。
四
驰逐几千里，中原未罢兵。至今多李苾，（自注：受李特流人贿，令其入蜀）犹自忆升卿。（自注：虞诩字。）
赤帻辕门见，红颜马上行。诸军皆卖贼，天意厌升平。
五
三秦通楚塞，鼓角昼犹鸣。荆棘交千里，风尘锁百城。
亦知悲寇盗，不敢望官兵。叹息烝黎痛，殷忧赖圣明。
百合    【28岁】
百合何幽素，含风芳草情。岂知花易暮，欲化蝶难成。（自注：百合化为蝶。）
丽玉依人暖，黄檀隔帐明。应怜萦蕙带，小合夜盈盈。
冯侍御谈晋中事有感   二首    【28岁】
一
不有风尘息，并州今若何？征输青草尽，名号赤眉多。
安抚依熊虎，飞扬列鹳鹅。（自注：时以都司札授贼首，随复叛去。）可怜馀霸气，表里旧山河。
二
三镇将军幕，防秋鼓不扬。无劳衣靺鞈，徒事结貂珰。
灭■尔犹豫，登坛人渺茫。萧条■马去，落日雁门黄。
立秋日酬建阳沈令    【28岁】
初凉开玉札，为政尔神清。酌水建溪冷，餐霞闽峤明。
荔枝当夏熟，蕉布御秋轻。慰我投文锦，无烦梦里行。（自注：铉臣寄红绮及《文苑英华》。）
七夕   二首    【28岁】
一
夜来凉雨散，秋至绪风多。渺渺云澄树，峨峨人近河。
金钿烟外落，玉佩暗中过。闻说天孙巧，虚无奈尔何。
二
清影何时隐？神光迥澹浮。龙鸾虚伫月，乌鹊静临秋。
风落花间露，星明池上楼。汉宫谁更宠，此夕拜牵牛。
秋居杂诗 十首   【28岁】
一
幽处真无策，旷然生众愁。读书徒自喜，药饵日相谋。
兰蕙芬芳晚，星云窈窕秋。单衣临玉露，庭树夜淹留。
二
秋风高不极，万里下城阿。霁日晓云净，横塘乱水过。
仲翔时论异，平子抱愁多。寥落予堪隐，无心问斧柯。
三
阶下久荒草，况当秋日残。《秦风》悲白露，楚客怨红兰。
鸿雁影寥廓，梧桐声劲寒。不知千里暮，衰飒几人看？
四
愁思随时积，悲凉秋更殊。何当临玉镜，无计挽金瓠。（自注：时予有殇女之戚。）
肃肃飞乌鹊，冥冥啼蟪蛄。不堪儿女气，引满莫踌蹰。
五
秋燕何时去？空堂试夹衣。城池多落日，云树展清晖。
畏客渐成僻，言愁谁与归？天寒孤馆夜，俯仰托金徽。
六
苍茫聊出郭，大野一徘徊。早获登高陇，斜阳上废台。
水声丹鹄壮，天路阜雕开。为尔飞扬意，怜予在草莱。
七
常作云山梦，离群不可招。遨游犬子倦，宾从客儿娇。（自注：舒章招予游横云，予病不往。）
楚橘明霜圃，江枫偃画桥。刺船斜月下，何补慰飘飖。
八
独夜岩城静，霜寒击柝清。蟾蜍金井恨，络纬玉关情。
紫塞方回马，蓝田正拥兵。可怜馀壮士，结发未知名。
九
明时惭远志，安稳独幽居。溟渤当秋壮，星河永夜虚。
黄金误子政，白璧恃湘如。奇服吾宁爱，无劳凝上书。
十
未遣凭陵气，高秋见大风。昔人宜射猎，而我事雕虫。
岁月生愁里，关河绕梦中。不知身本贱，何处有奇功。
夜泊浒墅   【28岁】
暮宿津头树，微寒此夕分。鸿连鸭城雨，人梦虎疁云。
击鼓迎关吏，吹笳发戍军。弃襦真少策，回首日纷纷。
将抵无锡   【28岁】
锦帆投不极，黯黯冻云过。雨后村舂急，风寒岸纬多。
水城轻秫米，山市傍烟萝。荡口新醅熟，何妨倚啸歌。
舟行雨中有忆亡女    家以俗例，是日飨之   【28岁】
犹是吴山路，回思便悄然。归时开玉锁，谁与索花钿？
绿蕙繁霜夜，丹枫梦雨天。未衰怜庾信，哀逝赋空传。
立春夜    【28岁】
又闻芳岁近，岂意耿为愁？远响风摇雁，微明雪下楼。
干戈春草断，钟鼓暮云收。自笑何寥廓，常思问九州。
除夕有怀亡女    【29岁】
渺渺非人境，何年见汝归？常时当令节，犹自整新衣。
小像幽兰侧，孤坟暮鸟飞。艳阳芳草发，何处托春晖？
清明    【29岁】
芳草望不极，离离澹夕晖。可随罗袜去，宜碾玉轮归。
杨柳红楼重，樱桃碧树稀。何人当令节？陌上托音徽。
暮春月夜游虎丘寺 二首    【29岁】
一
幽径人间近，微行适晚情。红泉明夜壑，碧树隐春城。
铁凤荒祠古，金凫暮草平。又当游女散，王佩迥无声。
二
华滋澄夜色，缓步涉清光。云散高台净，烟深杂草香。
孤亭人渺渺，小院木苍苍。独忆吴宫事，春风不自伤。
送徐圣期省试金陵    【29岁】
南朝多博雅，尔去可纵横。苑藕供玄席，宫莺啭碧城。
毕方能辨族，服匿早知名。谁载张安世？君王顾盼荣。
晚秋暮雨    【29岁】
寂寂尔何久，悠悠江水东。劲风吹画角，密雨度哀鸿。
世事岂高枕？吾身尚转蓬。谁堪倚枯树，摇荡九秋中。
有感示暗公    【29岁】
风尘仍不息，杖策每差池。吾辈岂终尔，天心安可知？
徒劳明主梦，谁释柄臣疑？报国生平事，怜君未老时。
久不得邸报    【29岁】
消息经时断，神京极望愁。百城闭河朔，万马赴幽州。
绝塞黄沙暮，高原白露秋。汉廷谁宠贵？明主莫分忧。
《平露堂集》古乐府114首（全）
茱萸女      【27-28岁】
闺人适何许？秋林多杂花。独有茱萸子，堪随玉鬓斜。
入手高枝落，分囊绮袖遮。逢人还缓步，顾影惜停车。
使君垂惠问，几摘尽铅华。芳草岂迟暮？馨香还自夸。
去去入中闼，盈盈隐绛纱。惆怅东邻伴，向晚始还家。
长干曲   二首      【27-28岁】
清浅在横塘，相逢素舸郎。东风何太急？吹汝上浔阳。
横江水自流，傍岸系轻舟。妾隐芙蓉里，人看风雨秋。
苏小小歌      【27-28岁】
报郎骑马来，先至西陵下。欲探幽兰花，红泉向身泻。
沐浴子      【27-28岁】
玉镜朝还濯，温泉夜自香。亦知人不见，终日理新妆。
企喻歌   四首      【27-28岁】
男儿惟一身，身在不须忧。但能骑骏马，何必烹肥牛?
虽有千万金，结交谢豪贤。好鹰不食鼠，烈士不怜钱。
腰间箭的烁，身上铠明光。横刀还并马，各自夸身强。
生平剧自快，利剑常随身。可怜多意气，生死由他人。
钜鹿公主歌 三首      【27-28岁】
朱楼洞开双玉锁，夹城辚辚杂灯火。
车上凤凰飞欲堕，帘中女子颜婀娜。
鸾旗翠羽迎道左，携手万乘中间坐。
黄淡思歌   四首      【27-28岁】
归归黄淡思，怨郎坐下骊。归归黄淡百，疑郎怀中璧。
郎心如乱丝，妾手那能治。欲织鸳鸯锦，须郎自解时。
广州行不归，孤帆去若飞。龙须为郎席，鲛绡为郎衣。
鲛绡常苦寒，郎今归不难。
幽州马客吟歌   五首      【27-28岁】
十万买一马，百万买一姬。快人多光彩，笑杀富家儿。
束邻养黄犊，西邻烹黄羊。囷廪高于天，日月行两旁。
人言凤凰雏，不入鹞子群。我家流苏帐，女儿解罗裙。
女将绵作襦，郎将貂作裘。常恐北风至，暖气不中留。
明烛铺氍毹，朱颜为我开。持刀席地坐，割肉行金罍。　　
慕容家自鲁企由谷歌      【27-28岁】
宁折墙头花，弗攀道旁柳。迢迢天上星，有时落人手。
碧玉歌三首      【27-28岁】
碧玉不自量，何意郎迷惑。白日照朱华，自然有颜色。
才成八宝镜，复留明月珰。真是郎颠倒，轻掷好辉光。
碧玉菖蒲花，感君春风吹。纵有秋容日，零落不须悲。
长乐佳二首      【27-28岁】
郁金生南海，自言解心疾。郎欲妾安时，莫使馨香失。
翠羽缀明珠，搴帷障媚兰。极意相珍重，始知郎所欢。
懊侬歌三首      【27-28岁】
咿哑江陵乌，集欢樯子头。白皙江陵女，随欢下扬州。
江中帆阿那，四面各相宜。欢是东西风，不专为侬吹。
欢如牛渚矶，险怪知多少。常恨负情人，心事何繇照？
读曲歌   十二首      【27-28岁】
杂花穿玉燕，小翠涂金雀。郎若就侬时，纷纷为郎落。
侬坐六萌车，陌上来相视。芙蓉生道旁，干莲那得子？
可怜红罗色，是侬泪时生。鬼火行古墓，照碑不分明。
金针与彩线，常使三葛穿。三葛虽疏薄，针线却缠绵。
交花双凤带，缠欢千百周。作态相持抱，不得欢心留。
侬是井上桐，开花落井里。剩得零落容，秋风对梧子。
蛛丝语蛱蝶，自有相牵处。只愁不飞来，那得还飞去。
忆欢眠复眠，俯仰谁能数。马行黄蘖中，历乱蹄痕苦。
五更暗中语，借侬红绣襦。端的从何去？
侬言欢大狡，欢言侬自贪。将饴投入蜜，当是两相甘。
侬有别时啼，不忍教郎儿。何故张明烛，摩挲苦相盼。
辛苦口边语，侬疑欢意深。千层卷蕉叶，谁识本无心。
团扇郎     四首      【27-28岁】
团团明月姿，上有乘鸾女。惭无倾城色，画此为郎御。
手捉白团扇，窈窕自徘徊。若当相忆时，好风为郎来。
殷勤团扇柄，系作紫罗囊。中有都梁味，使郎玉手香。
可怜白团扇，秋风不相见。愿郎还饷侬，持携自遮面。
前溪歌     四首      【27-28岁】
粼粼白石子，前溪流水深。生憎清澈底，照影不照心。
门前溪水急，感郎居上流。来时一篙至，去作十步留。
罗巾污清泪，洗就前溪中。鲜妍水色变，恐与郎相逢，疑是桃花红。
黄葛生山后，枝蔓来溪前。顾郎莫砍葛，到处根缠绵，砍却还复联。
黄竹子歌      【27-28岁】
女儿清江上，黄竹蔽江涯。不见流水急，惟嫌荡桨迟。
江陵女歌      【27-28岁】
素板青丝舫，系娘浣濑边。故脱杏衫子，宛转得人怜。
宿阿曲      【27-28岁】
帷帐坛上轻，幡葢云中下。肃肃寒风来，真官骑龙马。
道君曲      【27-28岁】
中林夜阴，两树相语。东邻富家，设我匕箸。跪告道君，使将汝助。
圣郎曲      【27-28岁】
上马亦扬扬，下车亦款款。明星羽盖飞，灵风侍从散。大巫停管弦，携手椒浆暖。
娇女诗      【27-28岁】
乘风集江渚，芙蓉结层楼。青云山间出，碧水堂下流。髣髴高真会，两两自淹留。
白石郎曲 二首      【27-28岁】
白石郎，游江中。霓旌云车驾两龙。波涛夜醉鲛人宫。
江滨石子，烂若云霞。郎艳容裔，临风欹斜。水妃江妾，愿以为家。
青溪小姑曲    二首      【27-28岁】
暮游青溪，云散雨微。小姑出浣，红裳翠衣。
何以无郎，旷然珠轩。小姑有兄，贵不可言。（自注：姑为蒋侯妹也。）
湖就姑曲 二首      【27-28岁】
风阻赤山湖，酌浆荐蘅杜，赠郎红珊瑚。
大湖过帆多，小姑高云髻，尽日青峨峨。
姑恩曲      【27-28岁】
明姑下天门，赐我常不衰。何以相持报？翠膏粉黛香胭脂。
采莲童曲      【27-28岁】
荡桨歌《渌水》，紫菱牵玉臂。芙蓉不解羞，那得相回避。
明下童曲   二首      【27-28岁】
挟弹花林下，结束女儿装。嬉游日行乐，不羡乌衣郎。
白皙谁家儿，一顾倾朝市。手持团扇来，神气清于水。
同生曲      【27-28岁】
相怜隔巷居，齐岁各通名。新好虽云盛，岂得更同生。
石城乐   四首      【27-28岁】
阳春诸年少，寻芳各行游。颠倒南陌上，寂寞城中楼。
妾有忘愁歌，夜夜娇阳春。郎如不相识，枉作石城人。
流铃龙子幡，吹过石城下。疑是欢相迎，风帆如驶马。
竟陵五丈水，日日有人行。不断方山路，那能无送迎。
乌夜啼   二首      【27-28岁】
象床人正眠，乌啼门前树。心惊明月光，笼窗急迷路。
侬家不难到，巴陵湖口旁。便是乌啼处，楼外双垂杨。
莫愁乐   二首      【27-28岁】
打桨寻莫愁，莫愁不还家。当门摇渌水，艳艳芙蓉花。
石城美年少，皆言识莫愁。夜夜楚山望，无人楼上头。
估客乐   六首      【27-28岁】
大艑十丈帆，小舠三尺桨。侬欲追送欢，江潮不能上。
身著郁林布，知郎归广州。明珠凡几斛，与侬泪时流。
打鼓发珂峨，波涛横戏谑。郎携千黄金，只爱他乡乐。
昨得扬州书，不作分明语。百货从郎买，莫买扬州女。
翡翠出广南，黄金来蜀土。饰侬侬更愁，愿郎守门户。
赛神梅根渚，烧烛江底红。郎祝顺潮水，侬祝石尤风。
襄阳乐   四首      【27-28岁】
襄阳行乐地，大堤多女儿。同时各流眄，郎怜定是谁？
不入铜鞮坊，那知颜色好。白马最关情，却向垂杨道。
夜分西塞曲，蹋臂怨声多。郎在城中宿，定是不闻歌。
锻环自圆洁，郎买扬州钱。朱绳一断绝，同心何处穿?
三洲歌   三首      【27-28岁】
相送巴陵口，含泪上行舟。不知三江水，何事亦分流？
布帆若飞鸟，顷刻三山东。侬无千里目，郎有千里风。
赠郎金缕枕，杂以百和香。交南多珍异，莫掷侬心肠。
采桑渡   四首      【27-28岁】
朝行采桑津，绿树相交偃。过客莫停车，坐使芳春晚。
柔条尽著手，杨枝必装钩。周旋春蚕熟，制欢红锦裯。
箔上蚕三眠，香草布地红。提筐花艳女，游戏桑林中。
牵衣桑树巅，堕下紫罗襦。但令欢相拾，莫惜见还无。
江陵乐   二首      【27-28岁】
绿绦系腰端，踶场各言工。作态相周折，颠倒四面风。
估客下三峡，江陵五两多。侬蹋芳草去，上岸三摩挲。
青阳度   二首      【27-28岁】
可怜丝千绪，机中齐作经。停梭不掷纬，历乱那能成。
轻捣十丈缣，洁白夜生光。欢心自不净，何得畏砧床。
青骢白马 八首      【27-28岁】
青骢白马珊瑚鞭，行逢花林骄不前。
执韁游戏美少年，黄衫白袷剧可怜。
可怜大道石为梁，湖中唱歌白日长。
门前渌水常浩浩，借问鸳鸯为谁老？
西曲巷西小巷斜，娘行驻马侬停车。
西曲娇娘不肯行，兰桡桂楫来相迎。
去时踯躅三回顾，青骢不识来时路。
徘徊今夜心难忘，三唱可怜窈窕娘。
共戏乐   四首      【27-28岁】
茫茫{宀禹}宇九驿通，安抚嘉平和八风。
高台广殿列钟鼓，音会声繁杂风雨。
轻罗徐举云露生，迅体触发纷相迎。
将雏鸾凤鸣将将，百灵呈瑞大道王。
女儿子   二首      【27-28岁】
明月陕中月夜明，据弦愁杀猿三声。
盐崖上水悲莫啼，篙头裹布双竿齐。
捉搦歌    四首      【27-28岁】
磨刀不快怨砥石，家计不盈问贾客。少年臂鹰上南陌，老女终宵弄刀尺。
束邻狗窦兔出入，二十女儿怪羞涩。健马啮刍须疾急，何惜刀钱空竚立。
黄河岸边多青草，谁家黄犊轻车好？女儿嫁时真颠倒，偏我闺中自称媪。
《平露堂集》绝句40首（全）
春思 二首    【27岁】
深春无人花满枝，小栏红药影离离。为怜玉树风前坐，自剪轻罗日暮时。（其一）    
桃李飞花溪水流，垂帘日日避春愁。不知幽恨因何事，无奈东风满画楼。（其二）
春日早起 二首    【27岁】
独起凭栏对晓风，满溪春水小桥东。始知昨夜红楼梦，身在桃花万树中。 （其一）   
柳叶初齐暗碧池，樱桃花落晓风吹。好乘春露迷红粉，及见娇莺未语时。  （其二）
寒食    【27岁】
今年春早试罗衣，二月未尽桃花飞。应有江南寒食路，美人芳草一行归。（其一）   
垂杨小院倚花开，铃阁沉沉人未来。不及城东年少子，春风齐上斗鸡台。 （其二）
愁见鸳鸯满碧池，又将幽恨度芳时。去年杨柳滹沱上，此日东风正别离。（自注：“去年寒食在灜莫间。”）（其三）  
桐花    【27岁】
青玉枝头花几回，轻阴微雨画帘开。莫愁香露垂垂散，自有成都小凤来。
悼女颀诗   七首    【27岁】
青葱玉立小神清，六载悠悠梦里情。却恨转多聪慧事，累人相忆太分明。（其一）   
晓风吹火夜苍凉，弱质悠扬道路长。肠断一声人不见，五更荒草月茫茫。（其二）
日日阶前笑语开，随花逐蝶弄花回。生平一步常回首，何事孤行到夜台。（其三）  
轻苞一夜独摧残，必有因缘欲语难。幽砌绣房皆寂寞，九秋风雨泣红兰。（其四）
春来花里解寻师，尝乞鱼笺记小词。最是难忘偏忆汝，病中犹问建安诗。（自注：女颀能读曹、刘、三谢诸诗）（其五）
去时忽忽堕狂风，但许相依隔世中。银椀金环存满箧，不知能做顾非熊。（其六）
幻聚由来事不明，未能理遣泪纵横。非关左氏偏怜女，自是王戎尚有情。（其七）
迎春曲 三首    【28岁】
城东结伴好遨游，两两寒花簇彩毬。岂是今年春色晚，微风细雨满西楼。（其一）   
为有芳晨不自持，《采菱》犹唱夜深时。玉窗小女无消息，遍寄春心问柳枝。（其二）
颇忆长安春事忙，教坊十部殿中央。小侯下马花毬掷，内酒冰饧醉玉床。（其三）   
寿张鍊师 二首    【28岁】
流铃解佩别真妃，碧玉楼前降羽衣。徒此人间乐无限，红鸾独向海东归。（其一）   
我来曾向玉窗窥，萼绿明霞赠小词。寄语先生丹井上，琼花新发第三枝。 （其二）
予从森阳曹君学射作诗赠之 二首    【28岁】
小时曾事陇西人，走马呼鹰入锦茵。二十年来大羽箭，不知天下有风尘。（其一）   
江东才子尽从戎，妙手纷纷有数公。悉向君家夸霸业，何时濊貊献良弓?  （其二）
赠蓟抚陈令威中丞陈繇宁前兵备擢抚蓟门 七首    【28岁】
榆关千里塞云横，一夜移师右北平。辽海西来山渐险，更教骠骑作长城。（其一）   
三协秋风壁垒新，军中惯戴白纶巾。更收山外诸番落，突骑渔阳十万人。（其二）
匈奴屯牧近西山，汉将移兵拔朵颜。铁骑夜开松漠路，秋来不闭马兰关。（其三）   
海风吹断古榆关，一线斜通万叠山。数道角声西塞口，中丞今夜■■还。（其四）   
关外将军近若何？辽西部曲感恩多，新屯细柳防三辅，忠义先教曳落河。（其五）   
三为平沙二百秋，蓟门东望塞云愁。应窥旧界包滦水，别筑新城向会州。（其六）   
铙吹三千驿使催，褭蹏十万自天来。燕然片石寒云外，可借兰台令史才。（其七）   
长安旅愁二首    【29岁】
七贵绣筵非我事，五陵芳草未曾游。闭门且尽伤心泪，恐到人前不敢愁。（其一）
过江烟树隔南徐，枕上迢迢万里馀。白昼杳然无梦至，开缄重读故人书。（自注：是日，得燕又、存我、舒章书。）（其二）
授官岭南后属小疾卧邸中  三首  【29岁】
朝来秋色在皇州，枕簟凄清忆旧游。梦入故乡多断续，惊闻风雨一登楼。（其一）   
故国微茫天际远，新恩迢递日南孤。三江秋色随鸿雁，五岭春光对鹧鸪。 （其二）
犹分清禁千门月，已是炎天万里臣。横海伏波皆意气，何须常卧茂陵春。（其三）  
涿州    【29岁】
大房西接太行开，涿鹿城东暮雨来。■骑一飞三辅重，秋风鼓角夜登台。
途中寄彦升太史    【29岁】
数尽垂杨日暮时，于今无复管相思。总教寄与金闺彦，不及龙池第一枝。
朝发涿鹿雾    【29岁】
斧山秋色尽沧洲，乱后萧条满蓟丘。黄帝云旗三十万，不曾消雾有蚩尤。
督亢    【29岁】
燕南赵北起秋风，乱后斜阳没故宫。此地舆图原不小，能藏匕首入关中。
白沟    【29岁】
北师不尽海云愁，铁骑晨趋领白沟。是自文皇亲掠阵，至今犹有五诸侯。
《平露堂集》五言古诗选
早春行     【27岁】
杨柳烟未生，寒枝几回摘。春心闭深院，随风到南陌。
不令晨妆竟，偏采名花掷。香衾卷犹暖，轻衣试还惜。
朝朝芳景变，暮暮红颜易。感此当及时，何复尚相思。
韵光去已急，道路日应迟。愿为阶下草，莫负艳阳期。
清明雨中晏坐忆去岁在河间     【27岁】
淫雨积緜邈，晏处怀良晨。黄鸟湿欲避，花药犹相亲。
愁理郁未开，东风向谁陈。芳郊掩暮霭，欲渡河无津。
阶前兰茎秀，井上葵叶新。已是鲜欢节，复此哀怨人。
沈吟思往岁，方辞燕景春。朝过涿鹿野，暮宿滹沱滨。
九河多草草，白云覆鳞麟。折柳赠行客，胡为常苦辛？
布衣归东吴，令时托隐沦。虽云井臼逸，翰翮谁能振？
弱志在奋庸，至道宜安贫。年岁日以晚，两虑徒伤神。
上巳城南雨中     【27岁】
春甸摇芳华，长林萦幽壑。阴雨羁令晨，微风吹沃若。
萍芷覆回溪，轻烟依花萼。渫云行弥弥，平田纷漠漠。
曲水违往事，荒馆动孤酌。佳游邈不追，红颜日已薄。
遥思秉兰会，彷佛见伊洛。中州旗绛天（自注：时中原多警），欢宴谁能作。
幸蒙江介安，郊扉聊偃托。良时待来兹，临畦滋红药。
春郊   四首     【27岁】
玄思夺春绪，驾言出行游。轻罗吹广陌，和风袭芳洲。
娱情向烟草，极眺心悠悠。麦苗流惠色，花药滋羁愁。
骀荡随群莺，翳景追林丘。会惜露条晚，掇馨寄绸缪。
沈吟抚韶岁，怀人谁与谋？杂佩徒缤纷，江皋竟淹留。
乔树抽丰枝，中陵郁相望。丽晖散层雾，戏羽乘春阳。
华滋盈遐术，赏心多杂香。脉脉野棠落，辉辉蕙草长。
揽祛动微步，惠然适中肠。绪风吹息阴，青翠迷衣裳。
顾余婴物累，触类尝怀伤。睠彼束菑叟，偃扉能坐忘。
嘉卉绣青郊，烟霭无时同。艳阳二三月，高楼千里红。
弱兰合香丝，乳燕开雕栊。靡靡夜情乱，怅怅朝华空。
佳人在何许？徘徊蘅薄中。缛景永回互，娱心谁与通？
无因层台会，缥缈乘灵风。旷野多神伤，芳盛惭微躬。
清昼明层霄，夹道纷华滋。游戏遵微行，绿帻何流离？
光辉在芳盛，坐使春带移。彼姝炫长袖，遥遥紫陌迟。
宛转摘柔条，沃若照容仪。所惜君子顾，宁辞蚕欲饥。
驰目默无言，缓步归瑶帷。中夜废寝兴，引领恒在斯。
酬舒章问疾之作，用原韵     【27岁】
房帷厌虚寥，愁心愧清晓。黄鸟鸣层阴，朱华长幽沼。
锦衾谁能理，抚身一何小？思与帝子期，胡然化人渺？
灵药无消息，端然内烦扰。感君投惠音，款睇日未了。
佳人荫芳树，怜余羁登眺。含当遣百虑，携手出尘表。
送子服之维扬，兼讯子退期以八月会淮南     【27岁】
送客胡水寒，千里夏云白。乘流翠羽扇，倚槛绿文帻。
今日昆山阴，何时扬子驿？吴越芳草路，微月吐瑶席。
思君奉家庆，携手青娥夕。双燕锦帆雨，蒹葭江上宅。
朝试越罗轻，夜眠楚簟碧。令弟才不羁，常作维扬客。
玉椀雕胡饭，兰舫芙蓉泽。春深寄尺素，颇挟济时策。
惨淡锺离事，长叹竟何益？城头旗昼红，江滨烽夜赤。
徘徊惧行旅，咫尺联双璧。子厌久离群，廓落将安适？
迥然白露秋，美人澄江隔。观涛广陵岸，骑马淮南陌。
与君三月期，悠悠似畴昔。
杂诗 二首     【27岁】
端门百尺楼，绮钱结云榱。中多光华子，鸣珂出凤池。
贵臣方执政，宾徒盛威仪。朝承天语重，暮直黄阁迟。
拱手事圣明，鸣跃无雄奇。攘位亦以久，苍生将告谁？
五日归杜门，三日还鼎司。内顾恩私大，不惜弹射嗤。
鹈鹕集灵沼，《曹风》实刺时。愿言告在位，努力恒自持。
皇都广九陌，翼翼雄冀方。云帆漕荆吴，百货骈景沧。
珍异过灵金（自注：汉库名），红腐夸敖仓。用兵十馀年，出纳不相当。
三农已力竭，诸镇无舂粮。主上弘俭德，漏巵亦难量。
凿山既穰盗，鬻爵徒滥觞。安得心计士，旦夕登君堂。
江淮运盐策，西北开农桑。明年报赐租，安坐乐未央。